Gūvainių akmuo
Gūvainių akmuo – stambus išskirtinis riedulys, stūksantis Šilalės rajone, Gūvainių kaime (Traksėdžio sen.), 1,5 km į pietvakarius nuo kelio  164  Mažeikiai–Plungė–Tauragė , maždaug pusiaukelėje tarp Šilalės ir Kvėdarnos. Paskelbtas valstybės saugomu 1987 m. Gūvainių akmuo įtrauktas į Šilalės krašto 2-ąjį pažintinį maršrutą. 2023 m. duomenimis, kelio nuorodų link akmens nebuvo. Galima pasiekti važiuojant iš plento pro Drobūkščius: gyvenvietėje pravažiavus tvenkinį (iš kairės) ir dirbtuvių pastatus (iš dešinės), kryžkelėje prie paminklinio Drobūkščių akmens pasukti į pietvakarius (dešinėn) ir žvyrkeliu pavažiuoti 2 km. Paminklinis riedulys stūkso šalia kaimo žvyrkelio pakelėje, lygioje, atviroje vietovėje, kultūrinės pievos pakraštyje. Šalia gretimos kryžkelės stovi senas medinis kryžius (iš rytų pusės nuo akmens, kitapus keliuko, vedančio pietvakarių pusėn palei Juozo Briedžio sodybą į kitas Gūvainių kaimo sodybas). Riedulys į pakelę atitemptas sovietmečiu iš tuomet melioruotų laukų. Gūvainių akmuo pažymėtas šiuolaikiniu lankytino objekto ženklu. Ant akmens smailėjančios viršūnės įtaisytas metalinis stilizuoto namelio ženklas, priekyje pritvirtinta granitinė lenta su Gūvainių paminėjimo metais – „1561“.